**Elisardo de la Torre Allariz**, nado en Marín o 10 de outubro de 1971, é un exatleta galego. Foi campión de España dos 3000 metros obstáculos en 1996, cinco veces campión galego e competiu nesa mesma proba nos Xogos Olímpicos de 1996, nos que tamén competiu o seu irmán Carlos.

Traxectoria
-----------

Naceu en Marín, nunha familia de atletas, pois tres dos catro irmáns practicaron o atletismo: Carlos, Elisardo e Daniel. Iniciouse neste deporte con Carlos Landín como adestrador, e militou nos clubs San Miguel de Oia, Sociedad Gimnástica de Pontevedra e Universidad de Oviedo. En 1992 gañou o primeiro dos seus cinco campionatos galegos dos 3000 metros obstáculos, e revalidou o título nos anos 1993, 1994, 1995 e 1998.

En 1994 quedou terceiro no Campionato de España e participou no Campionato de Europa en Helsinqui, onde non puido meterse na final. O seu mellor ano deportivo foi 1996, cando se proclamou campión de España en Málaga despois de remontar contra Juan Ramón Moya na final, e logrou a clasificación para os Xogos Olímpicos de Atlanta. Na cita olímpica participou tamén o seu irmán Carlos, nos 10 000 metros, converténdose así na segunda parella de irmáns galegos en participar nuns Xogos Olímpicos, despois de que en Barcelona 1992 o fixesen os xemelgos Leopoldo e Jesús Centeno. Correu a súa serie nun tempo de 8'42"75, moito máis lento que as súas mellores marcas, entrando na meta no noveno lugar, polo que quedou eliminado e non puido avanzar nin ás semifinais. O ouro acabou sendo para o kenyata Joseph Keter.

Destacou especialmente nos Campionatos de España Universitarios, onde se coroou campión ata en oito ocasións (1993, 1994, 1995, 1996, 1997, 1999, 2000 e 2001). Participou na Universíada de 1995 e bateu o récord de España universitario en 1996, cun tempo de 8'29"97. Instalado en Oviedo, estudou Fisioterapia na Universidade de Oviedo, e trala súa retirada montou unha clínica na cidade. Ademais traballou como fisioterapeuta en varios clubs cantábricos como o Langreo, o Caudal, o Lealtad ou o Racing de Santander.

Notas
-----

1. ↑  Navaza, Emilio (16 de novembro de 2017). "Carlos de la Torre". *Vida Atlética de Galicia* (en castelán). Consultado o 23 de setembro de 2021.
2. 1 2 3 4  Navaza, Emilio (13 de febreiro de 2020). "Elisardo de la Torre". *vidaatleticadegalicia.org*. Consultado o 23 de setembro de 2021.
3. ↑  "Campións de Galicia de Atletismo" (PDF). *atletismo.gal*. Consultado o 23 de setembro de 2021.
4. ↑  "Campionatos de España de atletismo" (PDF). *Real Federación Española de Atletismo* (en castelán). Arquivado dende o orixinal (PDF) o 17 de outubro de 2021. Consultado o 23 de setembro de 2021.
5. ↑  "Sangre olímpica". *La Voz de Galicia* (en castelán). 2 de agosto de 2021. Consultado o 23 de setembro de 2021.
6. ↑  "3000 metros obstáculos nos Xogos Olímpicos de 1996". *sports-reference.com* (en inglés). Arquivado dende o orixinal o 17 de abril de 2020. Consultado o 23 de setembro de 2021.
7. ↑  "Campionatos de España Universitarios" (PDF). *Real Federación Española de Atletismo* (en castelán). Arquivado dende o orixinal (PDF) o 04 de agosto de 2016. Consultado o 22 de setembro de 2021.

Véxase tamén
------------

### Ligazóns externas

* Datos do atleta no sitio web oficial da Asociación Internacional de Federacións de Atletismo *(en inglés)*.
* Datos do atleta en sports-reference.com *(en inglés)*. Arquivado o 18 de abril de 2020 dende o orixinal.

|  |  |
| --- | --- |
| Control de autoridades | 
* Wd: Q43762947
* IAAF: 9497
* Sports Reference: elisardo-de-la-torre-1

 |